Pernille Frahm (SF), 1999-04-16:
Jeg må sige indledningsvis, at det er utrolig vigtigt for SF, at vi kan sikre og være med til at sikre, at personer, der har brug for humanitær assistance eller beskyttelse, kan regne med et land som Danmark.
Spørgsmålet, om man skal hjælpe her eller dér, om man skal hjælpe i nærområdet eller hjælpe ved, at folk eventuelt kan komme til Danmark, er en forkert problemstilling, for naturligvis er svaret, at vi skal gøre begge dele.
Hjælpen her er nødvendig, fordi vi risikerer, at de svage infrastrukturer i de lande, der ellers skal tage hele byrden alene, ikke vil kunne klare det. Venstrefløjen, altså SF og Enhedslisten, har jo længe været fremme med krav om handling.
Allerede før Rambouilletforhandlingerne brød sammen, ja, faktisk allerede før de begyndte, forsøgte vi at få regeringen til at gøre en indsats for at lukke døren til Fort Europa op.
Men vi talte for døve øren, og nu, hvor den humanitære katastrofe har taget et omfang, som vi kun kunne have haft mareridt om, bruger Danmark sit krudt på at sikre, at flygtningene i hvert fald ikke bider sig fast her hos os.
Spørgsmålet om at gøre flygtninge til indvandrere er et underligt spørgsmål, for sagen er jo, at langt de fleste af dem vil leve med en pakket kuffert fra den dag, de sætter deres ben på dansk jord.
De vil hjem, og de vil hjem, så hurtigt de kan komme det.
Men erfaringerne, også danske erfaringer, viser jo, at det afhænger fuldstændig af situationen i hjemlandet.
Det afhænger af, hvor længe situationen trækker ud, det afhænger af, hvor længe opholdet i Danmark varer, om det ender med, at man kommer hjem, eller om det ender med, at man bliver dansk statsborger, f.eks. gennem indfødsretlovgivningen.
Da vi i 1992 lavede bosnierloven, var vi nødt til at lave en særlig lov
De mennesker, som vi nu retter vores lovgivning mod, er jo flygtninge og kunne tages under FN's kvote.
Hvis det er for at sikre midlertidigt ophold, rejser spørgsmålet sig også: Hvad er der i vejen med den nugældende lovgivning, hvor de første 3 år - som jeg tidligere har sagt - er midlertidig opholdstilladelse?
Hvis der er frygt for, at de gror fast, viser erfaringerne fra bosnierloven jo, at selv om Sverige, Norge og Danmark havde helt forskellige indgangsvinkler til problemet, endte vi det samme sted. Vi endte med at give almindeligt asyl til dem alle sammen, og det viser sig faktisk, at selv om Danmark havde de skrappeste regler fra starten, er det fra et land som Norge, der havde nogle mildere bestemmelser, at de fleste er vendt hjem.
Så der er kun én forklaring, og det er, at man vil sikre, at de ikke søger asyl. Der er en række spørgsmål, som melder sig i kølvandet af lovforslaget, og som vi gerne vil have belyst.
Hvem er det f.eks., der skal varetage undervisningen?
Er det Udlændingestyrelsen, som der står i § 10, stk. 3, eller er det Røde Kors, som det normalt er tilfældet, når det drejer sig om flygtninge?
Hvor længe skal der gå, før man får ret til at få danskundervisning?
Hvor længe skal der gå, før man får ret til at få sine børn i danske skoler? Hvor længe skal der gå, før man får ret til aktivering eller arbejde?
Og hvis det skulle vise sig efter de 2 år, at nogle af dem stadig er her, har de så ret til at søge asyl, og hvad sker der?
Vil man forlænge den halvårlige opholdstilladelse i det uendelige?
Medregnes de 2 år, hvis man engang vil søge om permanent opholdstilladelse?
Medregnes de 2 år, eller hvor mange det nu bliver, hvis man engang skulle søge om indfødsret?
Jeg vil gerne være helt ærlig: Vi har det utrolig svært i SF med dette forslag.
Det er sådan, at det politiske flertal ønsker denne model, og vi vil i SF forfærdelig gerne finde en meget hurtig løsning.
Men det er en særlov, der mindsker flygtninges rettigheder.
Man deler flygtninge op i et hold A, et hold B og et hold C. Vores oplevelse er, at regeringen allerede har sikret sig et flertal med de borgerlige, og magt er jo ret.
Vi frygter, at man gentager en lang række af de fejl, vi lavede med bosnierloven med usikkerhed og isolation.
Det ønsker vi ikke, men vi har ikke haft mulighed for at få indflydelse.
Spørgsmålet er, om regeringen vil give SF mulighed for at få indflydelse på lovgivningen, så vi på samme måde som Venstre kan sige, at vi også vil have noget for at levere stemmer til den slags.